Manchester United vann Brighton í ensku úrvalsdeildinni í fótbolta í gær og er United á góðri leið með að tryggja sér sæti í Meistaradeildinni á næstu leiktíð. Tveir leikir verða spilaðir í deildinni í dag á öðrum degi páska.
Mason Greenwood tryggði Manchester United sigurinn á Old Trafford í gær en Greenwood kom United í 2-1 sjö mínútum fyrir leikslok. Danny Welbeck skoraði fyrsta mark leiksins á 13. mínútu og kom Brighton í forystuna en Marcus Rashford jafnaði metin á 62. mínútu áður en Greenwood tryggði Untied stigin þrjú. United er nú með 60 stig og í 2. sæti deildarinnar, 9 stigum ofar en Chelsea sem er í fjórða sætinu en þau lið sem enda í efstu fjórum sætunum vinna sér inn þátttökurétt í Meistaradeild Evrópu á næstu leiktíð. Brighton varð af mikilvægum stigum í fallbaráttunni en Brighton er í 16. sætinu með 32 stig, sex stigum ofar en Fulham sem er í fallsæti. Tveir leikir verða spilaðir í deildinni í dag. Everton tekur á móti Crystal Palace klukkan fimm og þá fá Úlfarnir West Ham í heimsókn klukkan korter yfir sjö.
Fyrsta risamóti ársins í golfi kvenna, ANA Inspiration, lauk í Kaliforníu í gær. Patty Tavatakanit frá Tælandi, sem er nýliði á LPGA-mótaröðinni, tryggði sér sigurinn og var þetta hennar fyrsti sigur á mótaröðinni. Tavatanakit lék hringina fjóra á 18 höggum undir pari en önnur varð hin nýsjálenska Lydia Ko sem átti frábæran lokahring, lék á 10 höggum undir pari, og endaði tveimur höggum á eftir Tavatanakit. Keppni á Valero Texas mótinu á PGA-mótaröðinni í golfi lauk einnig í gær. Þar vann Bandaríkjamaðurinn Jordan Spieth langþráðan sigur. Spieth og Englendingurinn Matt Wallace voru jafnir í efsta sætinu fyrir lokahringinn en Spieth lék hringinn í gær á sex höggum undir pari, fjórum höggum betur en Wallace, og tryggði sér sigurinn á 18 höggum undir pari samanlagt. Þetta er fyrstu sigur Jordans Spieth í tæplega fjögur ár en síðasti sigur hans á mótaröðinni kom á Opna breska risamótinu árið 2017.